हम योग का केवल शाब्दिक अर्थ लें तो उसका मतलब जोड़ना। मूल रूप से मनुष्य का संचालक उसका मन है। मन हमेशा बहिर्मुखी विषयों की तरफ आकर्षित रहता है। ऐसे में दृष्टा भी मन की बतायी राह पर चलता है। यह असहज योग की स्थिति है। मनुष्य का मन या चित्त उसकी बुद्धि को इधर से उधर दौड़ाता है। जब देह थक जाती है तो मनुष्य टूटने लगता है। हम अगर मूल योग की बात करें तो वह चित्त की अवस्था पर नियंत्रण की विधा है। जिस तरह दैहिक कार्य करने के बाद विराम लिया जाता है उसी तरह मन को भी विराम देना चाहिये पर यह केवल योग साधक ही कर सकते हैं। हम दिन भर सांसरिक विषयों में रत रहें। रात को सो जायें फिर सुबह उठकर इन्हीं सांसरिक विषयों का चिंत्तन करें ऐसे में हमारे अध्यात्म का तो कोई अभ्यास होता ही नहीं हैं। अध्यात्म यानि वह शक्ति जो इस शरीर को धारण करती है पर वह उसकी उपभोक्ता नहीं है। उपभोक्ता तो चित्त या मन है। सांसरिक विषयों में डूबा मन कभी विरत नहीं होता। एक विषय से भरता है तो दूसरा ढूंढ लेता है। उधर अध्यात्म का घर खाली लगता है। इन दोनों को मिलाना ही योग है। अध्यात्म और चित्त मिलकर एक स्वस्थ मनुष्य का निर्माण करते हैं।